CELEX: 
Language: lt
Date: 2021-06-23 00:00:00
Title: KOMISIJOS DELEGUOTASIS REGLAMENTAS (ES) …/... kuriuo Europos Parlamento ir Tarybos reglamentas (ES) 2019/2144 papildomas nustatant išsamias motorinių transporto priemonių tipo patvirtinimo, atsižvelgiant į jų išmaniąsias greičio palaikymo pagalbines sistemas, ir tų sistemų, kaip atskirų techninių mazgų, tipo patvirtinimo konkrečių bandymo procedūrų ir techninių reikalavimų taisykles ir iš dalies keičiamas to reglamento II priedas

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Pagal Europos Parlamento ir Tarybos reglamentą (ES) 2019/2144
                  1
                reikalaujama, kad išmaniosios greičio palaikymo pagalbinės sistemos (ISA) nuo 2022 m. liepos 6 d. būtų įdiegtos M ir N kategorijų naujų transporto tipų motorinėse transporto priemonėse , o nuo 2024 m. liepos 7 d. – visose naujose transporto priemonėse.
            
            
               2019 m. ES keliuose žuvo beveik 23 000 žmonių. Važiavimas pernelyg dideliu arba netinkamu greičiu kelia didelę grėsmę saugumui kelyje. Apskaičiuota, kad 10–15 % visų avarijų ir 30 % visų mirtinų avarijų yra tiesioginė greičio viršijimo arba netinkamo greičio pasekmė
                  2
               . Techniniai sprendimai, padedantys vairuotojams sumažinti važiavimo greitį, gali turėti didelės įtakos eismo įvykių padariniams ir sužalojimų masto mažinimui.
            
            
               Išmanioji greičio palaikymo pagalbinė (ISA) sistema – tai sistema, skatinanti ir raginanti vairuotojus sumažinti greitį, kai jie viršija greičio ribą. Sistema veikia kartu su vairuotoju kaip pagalbinė funkcija, pasitelkdama akceleratoriaus valdiklį arba naudodama kitą specialų, tinkamą ir veiksmingą grįžtamąjį ryšį, o vairuotojas visada visiškai kontroliuoja transporto priemonės važiavimo greitį. Tai veiksminga saugumo priemonė, nes net šiek tiek sumažintas važiavimo greitis turi didelį teigiamą poveikį siekiant išvengti eismo įvykių arba sumažinti jų padarinius.
            
            
               Komisijai suteikiami įgaliojimai nustatyti išsamias taisykles, susijusias su konkrečiomis bandymų procedūromis ir techniniais reikalavimais, taikomais motorinių transporto priemonių tipo patvirtinimui, atsižvelgiant į išmaniąsias greičio palaikymo pagalbines sistemas, ir tų sistemų, kaip atskirų techninių mazgų, tipo patvirtinimui. Šiuo Komisijos deleguotuoju reglamentu papildomas Reglamentas (ES) 2019/2144 nustatant atitinkamus techninius reikalavimus ir bandymų procedūras.
            
            
               2.KONSULTACIJOS PRIEŠ PRIIMANT AKTĄ
            
            
               Rengdama šį aktą Komisija surengė tinkamas konsultacijas su valstybių narių ekspertais ir suinteresuotaisiais subjektais. Keitimasis nuomonėmis dėl siūlomo požiūrio vyko Variklinių transporto priemonių darbo grupės posėdžiuose, vykusiuose 2020 m. liepos 8 d., spalio 8 d., lapkričio 9 d. (ad hoc), gruodžio 16 d. ir 2021 m. balandžio 21 d., taip pat 2021 m. sausio 18 d. ir gegužės 20 d. valstybių narių ekspertų grupės posėdžiuose. 
            
            
               Per konsultacijas iškelti klausimai buvo susiję su ISA pakopinio garsinio įspėjimo funkcijos (vieno iš keturių projekte pasiūlytų variantų) veiksmingumu ir jos keliamu galimu vairuotojų dirginimu realiomis važiavimo sąlygomis, ISA sistemų veiksmingumo normos reikalavimų lygiu, o tai gali būti ypač sudėtinga, kiek tai susiję su ISA sistemų atitiktimi netiesioginiams greičio ribos ženklams, ir transporto priemonių, kuriose įrengtos ISA sistemos, naudotų prieš priimant Reglamentą (ES) 2019/2144 ir nevisiškai atitinkančių šiame deleguotajame reglamente nustatytus techninius reikalavimus, statusu.
            
            
               Komisijos deleguotajame reglamente kiek įmanoma atsižvelgiama į per konsultacijas iškeltus susirūpinimą keliančius klausimus ir jam iš esmės pritaria ES valstybės narės ir suinteresuotieji subjektai.
            
            
               3.DELEGUOTOJO AKTO TEISINIAI ASPEKTAI
            
            
               Šio deleguotojo akto teisinis pagrindas yra Europos Parlamento ir Tarybos reglamento (ES) 2019/2144 4 straipsnio 6 dalis ir 6 straipsnio 6 dalis.
            
            
               ISA sistemos vairuotojui viršijus greitį turi teikti grįžtamąjį ryšį, kuris turi būti tinkamas ir veiksmingas. Atsižvelgiant į dabartinę technologijų raidą, yra keletas techninių grįžtamojo ryšio metodikos sprendimų. Tačiau ne visos jos gali būti naudojamos kiekvienoje motorinėje transporto priemonėje (tai priklauso nuo variklio, varymo sistemos tipo (hibridinis), pavarų dėžės ir kt.). Todėl deleguotajame reglamente numatyta, kad transporto priemonių gamintojai savo ISA sistemoms grįsti gali pasirinkti vieną iš šių keturių grįžtamojo ryšio metodikų:
            
            
               (1)lytimojo grįžtamojo ryšio sistemą, grindžiamą pedalo tamprumo jėga:
            
            
               –viršijus greitį vairuotojo koja švelniai nustumiama atgal. Tai padės sumažinti važiavimo greitį, o vairuotojas funkcijos veikimą gali sustabdyti;
            
            
               (2)greičio reguliavimo sistemą, grindžiamą variklio valdymu:
            
            
               –automatinį varomosios galios sumažinimą nepriklausomai nuo vairuotojo kojų padėties ant pedalo, tačiau vairuotojas šios funkcijos veikimą taip pat gali lengvai sustabdyti;
            
            
               (3)pakopinį garsinį įspėjimą:
            
            
               –1-asis žingsnis: optinio signalo mirksėjimas
            
         
         
            
               –2-asis žingsnis: po kelių sekundžių, jei vairuotojas nereaguoja, įjungiamas garsinis signalas
            
            
               –jei vairuotojas ignoruoja šį bendrą grįžtamąjį ryšį, abu įspėjimai nutraukiami;
            
            
               (4)pakopinį vibracinį įspėjimą:
            
            
               –1-asis žingsnis: optinio signalo mirksėjimas 
            
            
               –2-asis žingsnis: po kelių sekundžių, jei vairuotojas nereaguoja, pradeda vibruoti pedalas  
            
            
               –jei vairuotojas ignoruoja šį bendrą grįžtamąjį ryšį, abu įspėjimai nutraukiami;
            
            
               Nepaisant funkcinių skirtumų, ISA sistemos, grindžiamos kiekvienu iš šių keturių variantų, laikomos vienodai saugiomis ir veiksmingomis. 
            
            
               Apskaičiuota, kad pagrindinė greičio ribojimo informacinė sistema (SLI – tik vaizdinis įspėjimas), kuri yra šiuo metu kai kuriose motorinėse transporto priemonėse naudojama technologija, yra 20 % mažiau veiksminga dėl vairuotojų praleistų vaizdinių įspėjimų. Dėl šios priežasties šiame reglamente laikoma, kad ji nėra pakankamai veiksminga ar tinkama, kad būtų pateikta kaip atskira grįžtamojo ryšio technologija. 
            
            
               Kita vertus, įrodyta, kad garsinis įspėjimas yra labai veiksmingas, kiek tai susiję su vairuotojo reakcija, tačiau jis laikomas dirginančiu. 
            
            
               Dirginimas yra svarbus veiksnys renkantis technologiją. Dėl šios priežasties pakopinio garsinio įspėjimo funkcija kiekvieno greičio viršijimo atveju pateikia nedirginantį, bet mažiau veiksmingą, optinį signalą kartu su papildomu garsiniu įspėjimu. Siekiant užtikrinti, kad įspėjimas netaptų nepageidaujamas, jo trukmė yra trumpa. Todėl jis suprojektuotas taip, kad dirginimas būtų tinkamai sumažintas.
            
            
               Šiuo metu nėra įtikinamų įrodymų, kurios iš šių keturių siūlomų grįžtamojo ryšio technologijų bus daug veiksmingesnės ar mažiau dirginančios realiomis važiavimo sąlygomis ES. Visi šiuo metu turimi ir peržiūrėti veiksmingumo ir dirginimo tyrimai, įskaitant įspėjamojo garso tyrimą, visų pirma atspindi laboratorinius modeliavimo bandymus, o ne realų veiksmingumą, nes nuo šiol šios ES ISA reikalavimus atitinkančios sistemos bus diegiamos tik motorinėse transporto priemonėse. 
            
            
               Skirtingų ISA sistemų naudojamų metodikų veiksmingumą ir patikimumą reikia įvertinti, kai rinkai pateikiamas pakankamas motorinių transporto priemonių, kuriose įrengtos tokios sistemos, skaičius ir turima atitinkamos realaus eksploatavimo patirties. Taip pat labai svarbu, kad ISA sistemų veiksmingumo, grindžiamo šiame Komisijos deleguotajame reglamente nustatytomis metodikomis, vertinimas būtų atliktas kuo greičiau ir prireikus būtų atitinkamai iš dalies pakeisti techniniai reikalavimai. Numatyta, kad Komisija iki 2025 m. gruodžio 31 d. (t. y. anksčiau nei Reglamento (ES) 2019/2144 14 straipsnyje numatyta bendra peržiūra iki 2027 m. liepos mėn.) įvertins ISA sistemų veiksmingumą, remdamasi informacija, kurią turi pateikti ES valstybių narių transporto priemonių gamintojai ir patvirtinimo institucijos.
            
            
               Siekiant atlikti tipo patvirtinimo bandymus ir validuoti ISA sistemas, į šio reglamento priedus įtraukiamas kiekvienos šalies ženklų katalogas. 
            
            
               Šio Komisijos deleguotojo reglamento nuostatos bus taikomos nuo Reglamento (ES) 2019/2144 taikymo pradžios datos.
            
            
               Šiuo Komisijos deleguotuoju reglamentu taip pat iš dalies keičiamas Reglamento (ES) 2019/2144 II priedas jame darant nuorodą į norminį aktą, kuriuo nustatomi konkretūs išmaniųjų greičio palaikymo pagalbinių sistemų reikalavimai.
            
            
               KOMISIJOS DELEGUOTASIS REGLAMENTAS (ES) …/...
            
            
               2021 06 23
            
            
               kuriuo Europos Parlamento ir Tarybos reglamentas (ES) 2019/2144 papildomas nustatant išsamias motorinių transporto priemonių tipo patvirtinimo, atsižvelgiant į jų išmaniąsias greičio palaikymo pagalbines sistemas, ir tų sistemų, kaip atskirų techninių mazgų, tipo patvirtinimo konkrečių bandymo procedūrų ir techninių reikalavimų taisykles ir iš dalies keičiamas to reglamento II priedas
            
            
               (Tekstas svarbus EEE)
            
            
               EUROPOS KOMISIJA,
            
         
         
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2019 m. lapkričio 27 d. Europos Parlamento ir Tarybos reglamentą (ES) 2019/2144 dėl variklinių transporto priemonių, jų priekabų ir joms skirtų sistemų, sudėtinių dalių bei atskirų techninių mazgų tipo patvirtinimo reikalavimų, susijusių su jų bendrąja sauga ir transporto priemonėse esančių asmenų bei pažeidžiamų eismo dalyvių apsauga, kuriuo iš dalies keičiamas Europos Parlamento ir Tarybos reglamentas (ES) 2018/858 ir panaikinami Europos Parlamento ir Tarybos reglamentai (EB) Nr. 78/2009, (EB) Nr. 79/2009 ir (EB) Nr. 661/2009 ir Komisijos reglamentai (EB) Nr. 631/2009, (ES) Nr. 406/2010, (ES) Nr. 672/2010, (ES) Nr. 1003/2010, (ES) Nr. 1005/2010, (ES) Nr. 1008/2010, (ES) Nr. 1009/2010, (ES) Nr. 19/2011, (ES) Nr. 109/2011, (ES) Nr. 458/2011, (ES) Nr. 65/2012, (ES) Nr. 130/2012, (ES) Nr. 347/2012, (ES) Nr. 351/2012, (ES) Nr. 1230/2012 ir (ES) 2015/166
                  3
               , ypač į jo 4 straipsnio 6 dalį ir 6 straipsnio 6 dalį,
            
            
               kadangi:
            
            
               (1)pagal Reglamento (ES) 2019/2144 6 straipsnį M ir N kategorijų motorinėse transporto priemonėse turi būti įdiegtos tam tikros pažangiosios transporto priemonių sistemos, įskaitant išmaniąsias greičio palaikymo pagalbines (toliau – ISA) sistemas. Reglamento (ES) 2019/2144 II priede nustatyti pagrindiniai motorinių transporto priemonių tipo patvirtinimo, atsižvelgiant į ISA sistemas, reikalavimai;
            
            
               (2)būtinos išsamios taisyklės dėl konkrečių bandymų procedūrų ir techninių reikalavimų, taikomų motorinių transporto priemonių tipo patvirtinimui, atsižvelgiant į ISA sistemas, ir tų sistemų, kaip atskirų techninių mazgų, tipo patvirtinimui; 
            
            
               (3)pagal Reglamento (ES) 2019/2144 3 straipsnio 3 punktą ISA sistema – tai sistema, padedanti vairuotojui palaikyti tinkamą greitį pagal eismo padėtį, siųsdama specialų ir tinkamą signalą. Šiuo metu yra kelios techninės galimybės grįžtamojo ryšio metodiką naudoti kaip ISA sistemos pagrindą. Tačiau ne visi šie sprendimai gali būti naudojami kiekvienoje motorinėje transporto priemonėje dėl jos techninių charakteristikų. Todėl būtina nurodyti grįžtamojo ryšio metodikas, kurios būtų palyginamai saugios ir veiksmingos nepaisant jų funkcinių skirtumų. Tikslinga nurodyti kelias grįžtamojo ryšio metodikas ir leisti gamintojams pasirinkti bet kurią metodiką, kuria jie nori grįsti savo ISA sistemas;
            
            
               (4)ISA sistema gali būti grindžiama įvairiais įvesties metodais, pvz., stebėjimu kamera, žemėlapių duomenimis ir mašinų mokymusi, tačiau faktiniam tiesioginių skaitinių greičio ribos ženklų buvimui visada turėtų būti teikiama pirmenybė bet kokios kitos transporto priemonėje turimos informacijos atžvilgiu;
            
            
               (5)siekiant atlikti techninio ISA sistemos pajėgumo bandymus, būtina sudaryti kiekvienoje valstybėje narėje naudojamų kelio ženklų katalogą. Tokio katalogo duomenys būtų naudojami tipui patvirtinti nedarant poveikio taikytinoms nacionalinėms eismo taisyklėms;
            
            
               (6)dėl trūkstamų, vandalų sugadintų, pakeistų ar kitaip pažeistų ženklų, klaidingo ženklų išdėstymo, nepalankių oro sąlygų arba nesuderintų, sudėtingų ir neaiškių greičio ribojimų ISA sistemos gali susidurti su neaiškia su greičiu susijusia informacija. Dėl šios priežasties pagrindinis principas turėtų būti toks, kad vairuotojas visada yra atsakingas už atitinkamų eismo taisyklių laikymąsi ir kad ISA sistema yra kuo didesnės pagalbos vairuotojui sistema, skirta įspėti vairuotoją, kai tai įmanoma ir tinkama; 
            
            
               (7)konkrečios ISA sistemų bandymų procedūros ir techniniai reikalavimai turėtų būti kuo labiau technologiškai neutralūs ir pagrįsti eksploatacinėmis savybėmis, kad būtų galima taikyti novatoriškus sprendimus;
            
            
               (8)konkrečiomis ISA sistemų bandymų procedūromis ir techniniais reikalavimais taip pat turėtų būti užtikrinta, kad sistema neviršytų vidutinio vairuotojo gebėjimo aiškinti ir suprasti susijusią greičio ribojimo informaciją. Neturėtų būti reikalaujama, kad ISA sistemos būtų pajėgios savarankiškai vairuoti, nes jos turi tik teikti pagalbą vairuotojams;
            
            
               (9)įvertinti įvairių ISA sistemų grįžtamojo ryšio metodikų ir kontrolės funkcijų veiksmingumą realiomis važiavimo sąlygomis bus įmanoma tik tada, kai rinkoje bus pakankamai motorinių transporto priemonių, kuriose įrengtos tokios sistemos. Kita vertus, labai svarbu, kad ISA sistemų veiksmingumo, grindžiamo skirtingomis grįžtamojo ryšio metodikomis pagal šį reglamentą, vertinimas būtų atliktas nedelsiant, ne vėliau kaip iki 2025 m. gruodžio 31 d., kad būtų galima pasinaudoti visa galima ISA sistemų teikiama nauda kelių eismo saugumui. Tikimasi, kad atitinkamos technologijos ir realaus važiavimo patirtis bus prieinamos iki 2024 m. liepos mėn., taigi gerokai prieš Reglamento (ES) 2019/2144 14 straipsnyje nustatytą bendros peržiūros datą. Kad Komisija galėtų kuo anksčiau įvertinti šiame reglamente numatytų grįžtamojo ryšio metodikų veiksmingumą, būtina reikalauti, kad gamintojai patvirtinimo institucijai, kuri suteikė tipo patvirtinimą, pateiktų atitinkamą informaciją, o atitinkamos patvirtinimo institucijos tą informaciją apibendrintų ir pateiktų Komisijai;
            
            
               (10)realiomis važiavimo sąlygomis naudojama informacija, kuri turi būti renkama ir teikiama ISA sistemų veiksmingumui įvertinti, turėtų būti bendro pobūdžio ir nesusijusi su jokia atskira motorine transporto priemone ar vairuotoju. Gamintojai gali naudoti visas turimas duomenų rinkimo priemones, pvz., bandomų transporto priemonių parką arba savanoriškus susitarimus tiesiogiai su galutiniais naudotojais, gavę aiškų jų sutikimą pagal Sąjungos duomenų apsaugos teisę
                  4
               . Komisija turėtų remti šį procesą prireikus pateikdama gaires dėl duomenų rinkimo sąlygų, jų turinio, struktūros ir pateikimo būdų;
            
            
               (11)siekiant kuo mažiau atitraukti vairuotojų dėmesį ar juos perkrauti siunčiant klaidingus įspėjimus, kurie pateikiami dėl neoptimalių sistemų realiame pasaulyje, būtina užtikrinti, kad transporto priemonių gamintojai transporto priemonių parke naudotų tinkamas technologijas ir kad gamintojai, kai tinkama ir būtina dėl pagrįstos transporto priemonės eksploatavimo trukmės, suteiktų neribotą ir nesudėtingą prieigą prie sistemos atnaujinimų;
            
            
               (12)ISA sistemos gali naudoti žemėlapių duomenis, kad būtų užtikrintas tinkamas veiksmingumas važiuojant realiomis sąlygomis. Tačiau neturėtų būti privaloma reikalauti, kad žemėlapio duomenys būtų tokie išsamūs ir kokybiški, kad navigacijos duomenys būtų atnaujinami po kiekvieno posūkio, atsižvelgiant į tai, kad gali pakakti įtraukti tik miesto ir ne miesto teritorijų koordinates, taip pat pagrindinius greitkelius ir automagistrales;
            
            
               (13)Valstybės narės raginamos sudaryti palankesnes sąlygas ISA sistemų veiksmingumui realiomis važiavimo sąlygomis, užtikrinant, kad gatvėse ir keliuose būtų teisingai įtaisyti tiesioginiai skaitiniai greičio ribojimo ženklai ir aiškiai identifikuojami visų greičio zonų, greitkelių ir automagistralių pradžios ir pabaigos ženklai. Tam tikrais atvejais kelių sankirtos ir gatvių ar kelių sujungimas vairuotojams nėra aiškiai atpažįstamas, todėl sunku interpretuoti ISA technologijas. Dėl šios priežasties, siekiant užtikrinti nuoseklų Sąjungoje važinėjančiose motorinėse transporto priemonėse įrengtų ISA sistemų veiksmingumą, tokiose vietose būtina įrengti tiesioginius skaitinius, netiesioginius skaitinius ar netiesioginius neskaitinius greičio ribojimo ženklus;
            
            
               (14)tačiau akivaizdu, kad sistemos, kuriose naudojamas kamerų sistemos, pasaulinės palydovinės navigacijos sistemos (GNSS) ir naujausių skaitmeninių žemėlapių derinys, laikomos pažangiausiomis sistemomis, kurių veiksmingumas ir patikimumas realiomis sąlygomis yra didžiausi;
            
            
               (15)Reglamento (ES) 2019/2144 II priedo lentelėje, kurioje pateiktas to reglamento 4 straipsnio 5 dalyje ir 5 straipsnio 3 dalyje nurodytų reikalavimų sąrašas, nėra jokios nuorodos į norminius aktus dėl išmaniųjų greičio palaikymo pagalbinių sistemų. Todėl tame priede reikia pridėti nuorodą į šį reglamentą; 
            
            
               (16)todėl Reglamentas (ES) 2019/2144 turėtų būti atitinkamai iš dalies pakeistas;
            
            
               (17)kadangi Reglamentas (ES) 2019/2144 turi būti taikomas nuo 2022 m. liepos 6 d., šis reglamentas turėtų būti taikomas nuo tos pačios datos;
            
         
         
            
               (18)šio reglamento nuostatos yra glaudžiai susijusios, nes jose nagrinėjamos taisyklės dėl konkrečių bandymų procedūrų ir techninių reikalavimų, taikomų motorinių transporto priemonių tipo patvirtinimui, atsižvelgiant į jų ISA sistemas, ir tų sistemų, kaip atskirų techninių mazgų, tipo patvirtinimui. Dėl šiuo reglamentu nustatomų taisyklių į Reglamento (ES) 2019/2144 II priedą būtina įtraukti šio reglamento nuorodą. Todėl tas nuostatas derėtų nustatyti viename deleguotajame reglamente,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Transporto priemonės tipo patvirtinimo, atsižvelgiant į išmaniąsias greičio palaikymo pagalbines sistemas, bandymų procedūros ir techniniai reikalavimai 
            
            
               Transporto priemonės tipo patvirtinimas atsižvelgiant į išmaniąsias greičio palaikymo pagalbines sistemas suteikiamas transporto priemonei, atitinkančiai I priede nustatytas bandymų procedūras ir techninius reikalavimus.
            
            
               2 straipsnis
            
            
               Išmaniosios greičio palaikymo pagalbinės sistemos, kaip atskiro techninio mazgo, tipo patvirtinimo bandymų procedūros ir techniniai reikalavimai
            
            
               Išmaniosios greičio palaikymo pagalbinės sistemos, kaip atskiro techninio mazgo, tipo patvirtinimas suteikiamas sistemai, atitinkančiai I priede nustatytas bandymų procedūras ir techninius reikalavimus.
            
            
               3 straipsnis
            
            
               Kelio ženklų katalogas
            
            
               Kiekvienoje valstybėje narėje naudojamų greičio ribos kelio ženklų sąrašas, kuriuo remdamosi tipo patvirtinimo institucijos ir techninės tarnybos vertina išmaniųjų greičio palaikymo pagalbinių sistemų veiksmingumą pagal šį reglamentą, pateikiamas II priede.
            
            
               4 straipsnis
            
            
               Informacija apie išmaniųjų greičio palaikymo pagalbinių sistemų naudojimą
            
            
               1. Transporto priemonių gamintojai patvirtinimo institucijoms, suteikiančioms tipo patvirtinimus pagal šį reglamentą, pateikia šią informaciją:
            
            
               (a)nuvažiuoto laiko arba nuvažiuotų atstumų, kai išmaniosios greičio palaikymo pagalbinės sistemos įjungtos ir kai išjungtos, santykį;
            
            
               (b)nuvažiuoto laiko arba nuvažiuotų atstumų, kai suvokiamos greičio ribos yra atitinkamai pastebimos ir kai jų nepaisoma, santykį;
            
            
               (c)vidutinį laiką, per kurį vairuotojas, kai taikoma, įjungia išmaniąją greičio palaikymo pagalbinę sistemą ir ją išjungia;
            
            
               a pastraipoje nurodyta informacija pateikiama atskirai nuo informacijos apie pakopinio garsinio įspėjimo funkciją, pakopinio vibracinio įspėjimo funkciją ir lytimojo signalo funkciją bei greičio valdymo funkciją.
            
            
            
               2. Patvirtinimo institucijos apibendrina pagal 1 dalį gautą informaciją ir pateikia ją Komisijai 2024 m. liepos 7 d., o vėliau – bent kas 6 mėnesius už dvejų metų laikotarpį.
            
         
         
            
               5 straipsnis
            
            
               Reglamento (ES) 2019/2144 dalinis pakeitimas
            
            
               Reglamento (ES) 2019/2144 II priedas iš dalies keičiamas pagal šio reglamento III priedą.
            
            
               6 straipsnis
            
            
               Įsigaliojimas ir taikymas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Jis taikomas nuo 2022 m. liepos 6 d.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2021 06 23
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 325, 2019 12 16, p. 1.
               
               
                  
                     (2)
                  
                        https://ec.europa.eu/transport/road_safety/sites/roadsafety/files/pdf/2020-10-08-road_safety_thematic_report_speed.pdf
               
               
                  
                     (3)
                  
                        OL L 325, 2019 12 16, p. 1. 
               
               
                  
                     (4)
                  
                        2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (
                  
                     OL L 119, 2016 5 4, p. 1
                  
                  ).